**Tjekliste til arbejdsmiljørepræsentanten i arbejdsskadesager**

**Arbejdsmiljørepræsentanten skal sikre følgende:**

* Er skaden anmeldt? Arbejdsgiver har pligt til at anmelde arbejdsulykker. Egen læge har pligt til at anmelde en erhvervssygdom ved mistanke om, at sygdommen kan skyldes arbejdet. Fristen for anmeldelse er senest et år efter skaden. Er der gået mere end et år, så kontakt kredsen med henblik på sagens anmeldelse og oversendelse til sekretariatet.
* Har medlemmet modtaget kopi af arbejdsskadens registrering eller anmeldelse?
* Har medlemmet været hos læge? Det er vigtigt for arbejdsskadesagen, at der er søgt læge umiddelbart efter skaden, og at alle gener er registreret hos lægen.
* Årligt orientere kredsen om arbejdsskader på skolen – uden personhenførbare oplysninger.
* Oplyse medlemmet at kredsen kan bistå medlemmet i arbejdsskadesagen.
* Hvis medlemmet er hårdt ramt (psykisk skade, hovedtraume eller omfattende skade) og ikke selv kan tage kontakt til kredsen, skal kredsen orienteres herom, så kredsen kan tage kontakt til medlemmet. Husk at bede medlemmet om samtykke til at orientere kredsen.
* I de få tilfælde hvor medlemmet ikke ønsker at inddrage kredsen, men gerne vil have juridisk bistand i arbejdsskadesagen, kan du hjælpe medlemmet med at udfylde foreningens indberetningsskema, som findes på foreningens hjemmeside under arbejdsskader.
* Er der dokumentation, som kan bruges til støtte for sagen? Fx billeder, redskaber, vidneudsagn eller andet, som kan dokumentere hændelsen. Indhent og vedlæg dokumentationen til kredsen. Hvis du har spørgsmål til dokumentation, er du velkommen til at kontakte kredsen/sekretariatet.
* Orientere tillidsrepræsentanten hvis arbejdsskaden har medført sygefravær.
* Husk at skaden skal drøftes i MED-udvalget, så lignende skader kan forebygges.
* Har medlemmet stadig gener efter 3 måneder, bør skolelederen følge op på, om sagen skal sendes til Arbejdsmarkedets Erhvervssikring, hvis den ikke allerede er blevet det.

**Særligt ved sager om vold eller trusler om vold**

* Vold og trusler skal anmeldes til politiet indenfor 72 timer efter hændelsen. Danmarks Lærerforening anbefaler, at det er arbejdsgiveren, som anmelder hændelsen. Se nedenstående om mulighed for dispensation fra politianmeldelse.
* Hvis arbejdsgiver ikke ønsker at politianmelde hændelsen, så anbefaler foreningen, at medlemmet eller arbejdsmiljørepræsentanten henvender sig til kredsen, der kan anmelde på medlemmets vegne.
* Hvis der er konkrete pædagogiske hensyn, kan der dispenseres fra kravet om politianmeldelse. Arbejdsgiver skal lave et notat eller udfylde et skema, som beskriver de individuelle og pædagogiske hensyn. Se nærmere i foreningens pjece ”Vold, trusler og magtanvendelse”.
* Hvis der er udfordringer forbundet med at politianmelde eller udarbejde dispensation, kan der politianmeldes via mail til den lokale politikreds. Hvis der efterfølgende udarbejdes en dispensation, kan anmeldelsen som oftest også trækkes tilbage via mail.
* Ved en politianmeldelse via mail er det vigtigt at vedlægge eventuelle billeder af mærker efter vold, og der bør kontaktes en læge, så lægen kan registrere skaderne og årsagen hertil.
* Politianmeldelsen eller dispensationsskemaet skal afleveres til kredsen sammen med fuldmagterne fra medlemmet og arbejdsskadeanmeldelsen.